32005R0980
L 169/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 980/2005 НА СЪВЕТА
от 27 юни 2005 година
за прилагане на схема на общи тарифни преференции
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейска общност, и по-специално член 133 от него,
като взе предвид предложението на Комисията,
като взе предвид становището на Европейския парламент (1),
като взе предвид становището на Европейския икономически и социален комитет (2),
като има предвид, че:
(1)
От 1971 г. Общността предоставя търговски преференции за развиващите се страни в рамките на своята схема на общи тарифни преференции.
(2)
Общата търговска политика на Общността трябва да бъде последователна и да консолидира целите на политиката в областта на развитието, по-специално премахването на бедността и насърчаването на устойчивото развитие и доброто управление в развиващите се страни. Тя трябва да бъде съобразена с изискванията на СТО, и по-специално с „упълномощаващата клауза“ на ГАТТ от 1979 г (3).
(3)
Съобщението на Комисията до Съвета, до Европейския парламент и до Европейския икономически и социален комитет от 7 юли 2004 г., озаглавено „Развиващи се страни, международна търговия и устойчиво развитие: функцията на общата система от преференции (ОСП) на Общността през десетгодишния период 2006 - 2015 г.“, посочва насоките за прилагане на схемата на общи тарифни преференции за периода 2006 - 2015 г.
(4)
Настоящият регламент е първия регламент за прилагане на тези насоки. Той следва да се прилага до 31 декември 2008 г.
(5)
Схемата на общи тарифни преференции (оттук нататък наричана „схемата“) следва да състои от общ режим, предоставен на всички страни и територии - бенефициери, и два специални режима, които да вземат предвид различните потребности в областта на развитието на развиващи се страни със сходно положение.
(6)
Общият режим следва да бъде предоставен на всички страни - бенефициери, освен ако те не са класифицирани от Световната банка като страна с висок доход и когато техния износ не е достатъчно разнообразен.
(7)
Специалният насърчителен режим за устойчиво развитие и добро управление се основава на цялостната концепция за устойчиво развитие, както това е признато в международните конвенции и инструменти, като Декларацията на ООН за правото на развитие от 1986 г., Декларацията от Рио за околната среда и развитието от 1992 г., Декларацията на МОТ (Международната организация на труда) за основните принципи и права при работа от 1998 г., Декларацията за хилядолетието на ООН от 2000 г. и Йоханесбургската декларация за устойчивото развитие от 2002 г. В резултат на това развиващите се страни, които вследствие на липсата на диверсификация и недостатъчното интегриране в международната търговска система са уязвими при поемане на определени тежести и отговорности в резултат на ратифицирането и ефективното изпълнение на основните международни конвенции относно правата на човека и трудовите права, защитата на околната среда и доброто управление, следва да бъдат облагодетелствани от допълнителни тарифни преференции. Тези преференции имат за цел да насърчат по-нататъшния икономически растеж и по такъв начин да отговорят положително на потребността от устойчиво развитие. Съгласно този режим адвалорните митнически ставки следва да бъдат временно суспендирани по отношение на страните бенефициери, както и специфичните мита (освен когато са комбинирани с адвалорално мито). Специалният насърчителен режим за устойчиво развитие и добро управление следва да се приложи по изключение преди влизането в сила на целия регламент с цел да бъде спазено определението на СТО относно специалните договорености за борба с производството и трафика на наркотици.
(8)
Развиващите се страни, които вече отговарят на критериите на специалния режим за устойчиво развитие и добро управление към момента на влизане на настоящия регламент в сила, следва да се възползват от този режим максимално бързо. Следователно те трябва временно да бъдат включени като страни бенефициери. Те следва да продължат да се ползват с преференциите, ако при тяхното прилагане Комисията потвърди, че те отговарят на условията до 15 декември 2005 г.
(9)
Комисията следва да наблюдава ефективното изпълнение на международните конвенции съгласно съответните механизми по тях и следва да оценява връзката между допълнителните тарифни преференции и насърчаването на устойчивото развитие.
(10)
Специалният режим за най-слаборазвитите страни следва да продължи да предоставя безмитен достъп до продукти с произход в най-слаборазвитите страни, както това е признато и класифицирано от Организацията на обединените нации. По отношение на страна, която вече не е класифицирана от Организацията на обединените нации като най-слаборазвита страна, следва да бъде установен преходен период за смекчаване на евентуални негативни последици, причинени от премахването на тарифните преференции, предоставяни по този режим.
(11)
Преференциите следва да продължат да бъдат диференцирани според чувствителността на продуктите, като се направи разграничение между нечувствителни и чувствителни продукти с цел отчитане на положението в секторите, произвеждащи същите продукти в Общността.
(12)
Ставките на митата на нечувствителните продукти следва да продължат да бъдат временно премахнати, докато митата на чувствителните продукти следва да се ползват с намаление с цел осигуряване на задоволително равнище на използване при същевременно отчитане на положението на съответните промишлености на Общността.
(13)
Такова намаление следва да бъде достатъчно привлекателно, за да мотивира търговците да използват възможностите, предложени със схемата. Що се отнася до адвалорните мита, намалението следва да бъде с плоска ставка от 3,5 процентни пункта от ставката на митото за най-облагодетелствана нация (НОН). Специфичните мита следва да бъдат намалени с 30 %. Когато има предвидено минимално мито, това минимално мито не следва да се прилага.
(14)
Митата трябва напълно да бъдат премахнати, когато преференциалното третиране по отношение на индивидуални декларации за внос води до адвалорни мита от 1 % или по-малко, или при специфични мита от EUR 2 или по-малко, тъй като стойността на събирането на такива мита може да бъде по-висока от получения приход.
(15)
За осигуряване на синхрон с търговската политика на Общността страната бенефициер не следва да се ползва едновременно от схемата на Общността и от споразумение за свободна търговия, когато такова споразумение покрива най-малкото всички преференции, предвидени в настоящата схема за тази страна.
(16)
Делението следва да се основава на критерии, свързани с разделите на Общата митническа тарифа. Делението на раздел за страна бенефициер следва да се прилага, когато разделът отговаря на изискванията за деление в продължение на три последователни години с цел увеличаване предвидимостта и справедливостта на делението чрез премахването на последиците от големи и изключителни колебания в статистиката по вноса.
(17)
Правилата за произход, свързани с определението на понятието „продукти с произход“, процедурите и методите на административно сътрудничество, свързани с тях, предвидени в Регламент (ЕИО) № 2454/93 на Комисията от 2 юли 1993 г. за прилагане на Регламент (ЕИО) No 2913/92 на Съвета за създаване на Митнически кодекс на Общността (4), се прилагат към тарифните преференции, предвидени в настоящия регламент, за да се гарантира, че от тази схема ще се облагодетелстват само тези, за които тя е предназначена.
(18)
Основанията за временното оттегляне следва да включват сериозни и систематични нарушения на принципите, постановени в конвенциите, посочени в приложение III, с цел гарантиране на това нито един бенефициер да не получи несправедливи облаги чрез непрекъснато нарушение на тези конвенции.
(19)
Вследствие на политическото положение в Мианмар (Бирма) временното оттегляне на всички тарифни преференции по отношение на вноса на продукти с произход в Мианмар (Бирма) следва да остане в сила.
(20)
Мерките, необходими за прилагане на настоящия регламент, следва да бъдат приети в съответствие с Решение 1999/468/ЕО на Съвета от 28 юни 1999 г. за определяне на процедурите за упражняване на правомощията за прилагане, възложени на Комисията (5),
ПРИЕ НАСТОЯЩИЯ РЕГЛАМЕНТ:
ГЛАВА I
ОБЩИ РАЗПОРЕДБИ
Член 1
1. Схемата на общи тарифни преференции на Общността (оттук нататък наричана „схемата“) се прилага от датата на влизане на настоящия регламент до 31 декември 2008 г. в съответствие с настоящия регламент.
2. Настоящият регламент определя:
а)
общ режим,
б)
специален насърчителен режим за устойчиво развитие и добро управление,
в)
специален режим за най-слаборазвитите страни.
Член 2
Страните, бенефициери по разпоредбите на член 1, параграф 2, са посочени в приложение I.
Член 3
1. Страна бенефициер се изважда от схемата, когато тя бъде класифицирана от Световната банка като страна с висок доход в продължение на три последователни години и когато стойността на вноса за петте най-големи раздела от нейния внос в Общността, обхванат от ОСП, съставлява по-малко от 75 % от общия внос на страната бенефициер в Общността, обхванат от ОСП.
2. Когато страната бенефициер се ползва от преференциално търговско споразумение с Общността, което обхваща най-малкото всички преференции, предвидени с настоящата схема за тази страна, тя се изважда от списъка на страните бенефициери в приложение I.
3. Комисията уведомява страната бенефициер за нейното изваждане от списъка на страните бенефициери в приложение I.
Член 4
Продуктите, включени в разпоредбите на член 1, параграф 2, букви а) и б), са посочени в приложение II.
Член 5
1. Тарифните преференции, предвидени в настоящия регламент, се прилагат към внос на продукти, включени в режима, ползвана от страната бенефициер, от която те произхождат.
2. За целите на разпоредбите по член 1, параграф 2 правилата за произхода, свързани с определението на понятието „продукти с произход“, процедурите и методите на административно сътрудничество, свързани с тях, са определени в Регламент (ЕИО) № 2454/93.
3. Регионалното кумулиране по смисъла на Регламент (ЕИО) № 2454/93 се прилага също така когато продукт, използван при по-нататъшно производство в страна, принадлежаща към регионална група, е с произход в друга страна от групата, която не е облагодетелствана от режима, приложим към крайния продукт, при положение че двете страни са облагодетелствани от регионалното кумулиране за тази група.
Член 6
По смисъла на настоящия регламент:
а)
„мита по Общата митническа тарифа“ означава митата, посочени в част две от приложение I към Регламент (ЕИО) № 2658/87 на Съвета от 23 юли 1987 г. за тарифата и статистическата номенклатура, както и за Общата митническа тарифа (6), освен когато тези мита са определени в рамките на тарифни квоти;
б)
„раздел“ означава всеки раздел от Общата митническа тарифа, приета с Регламент (ЕИО) № 2658/87. Само за целите на настоящия регламент раздел ХI се разглежда като два отделни раздела: раздел ХIа, включващ глави 50 - 60 от Общата митническа тарифа, и раздел ХIб , включващ глави 61 - 63 от Общата митническа тарифа;
в)
„комитет“ означава комитетът по член 28.
ГЛАВА II
РЕЖИМИ И ТАРИФНИ ПРЕФЕРЕНЦИИ
РАЗДЕЛ 1
Общ режим
Член 7
1. Митата по Общата митническа тарифа за продукти, посочени в приложение II като нечувствителни продукти, временно се премахват с изключение на земеделските компоненти.
2. Адвалорните мита на Общата митническа тарифа за продуктите, посочени в Приложение II се намаляват с 3.5 процентни пункта. За продукти от раздели ХI(а) и ХII(б), това намаление е 20 %.
3. Когато преференциалните ставки на митото, изчислени в съответствие с член 7 от Регламент (ЕО) № 2501/2001 (7) относно адвалорните мита по Общата митническа тарифа,, приложими в деня преди влизане на настоящия регламент в сила, предвиждат тарифно намаление за продуктите по параграф 2 от настоящия член от повече от 3,5 процентни пункта, се прилагат посочените преференциални ставки на митата.
4. Специфичните мита по Общата митническа тарифа, различни от минималните или максималните мита, за продукти, посочени в приложение II като чувствителни продукти, се намаляват с 30 %.
5. Когато митата по Общата митническа тарифа за продукти, посочени в приложение II като чувствителни продукти, включват адвалорни мита и специфични мита, специфичните мита не се намаляват.
6. Когато митата, намалени в съответствие с параграфи 2 и 4, определят максимално мито, това максимално мито не се намалява. Когато такива мита определят минимално мито, това минимално мито не се прилага.
7. Тарифните преференции по параграфи 1-4 не се прилагат към продукти от раздели, по отношение на които тези тарифни преференции са били премахнати по отношение на въпросната страна на произход съгласно член 14, член 21, параграф 8 и колона В от приложение I.
РАЗДЕЛ 2
Специален насърчителен режим за устойчиво развитие и добро управление
Член 8
1. Адвалорните мита по Общата митническа тарифа за всички продукти, посочени в приложение II, с произход в страна, включена в специалния насърчителен режим за устойчиво развитие и добро управление, се премахват временно.
2. Специфичните мита по Общата митническа тарифа за продуктите по параграф 1 временно се премахват изцяло, с изключение на продукти, по отношение на които митата по Общата митническа тарифа включват също така адвалорни мита. За продукти с кодове по КН 1704 10 91 и 1704 10 99 специфичното мито се ограничава до 16 % от митническата облагаема стойност.
3. По отношение на страна бенефициер специалният насърчителен режим за устойчиво развитие и добро управление не включва продукти, по отношение на които тези тарифни преференции са били оттеглени съгласно колона В от приложение I.
Член 9
1. Специалният насърчителен режим за устойчиво развитие и добро управление може да бъде предоставен на страна, която:
а)
е ратифицирала и ефективно прилага конвенциите, посочени в част А от приложение III, и
б)
е ратифицирала и ефективно прилага поне седем от конвенциите, посочени в част Б от приложение III, и
в)
се ангажира да ратифицира и ефективно да приложи до 31 декември 2008 г. конвенциите, посочени в част Б от приложение III, които тя все още не е ратифицирала и не прилага ефективно, и
г)
поеме ангажимент да поддържа ратифицирането на конвенциите и законодателството и мерките за тяхното прилагане и която приеме редовен мониторинг и преглед на изпълнението от нейна страна в съответствие с разпоредбите за прилагане на конвенциите, които тя е ратифицирала, и
д)
е уязвима страна по определението, дадено в параграф 3.
2. Чрез дерогация от параграф 1, букви а) и в), по отношение на страни, изправени пред конституционни ограничения, специалният насърчителен режим за устойчиво развитие и добро управление може да бъде предоставен на страна, която не е ратифицирала и не прилага не повече от две от шестнадесетте конвенции, посочени в част А от приложение III, при положение че:
а)
страната е поела формално задължение да подпише, ратифицира и прилага всяка недостигаща конвенция не по-късно от 31 октомври 2005 г., ако бъде установено, че не съществува несъвместимост с нейната конституция, и
б)
в случай на несъвместимост с нейната конституция въпросната страна е поела формално задължение да подпише и ратифицира всяка недостигаща конвенция не по-късно от 31 декември 2006 г.
Преди края на 2006 г. Комисията докладва на Съвета относно спазването от въпросната страна на гореспоменатите ангажименти. Предоставянето на специален насърчителен режим за устойчиво развитие и добро управление за тази страна след 1 януари 2007 г. ще бъде предмет на решение на Съвета. При необходимост и на основата на гореспоменатия доклад Комисията предлага на Съвета такова продължаване.
3. Уязвима е страна:
а)
която не е класифицирана от Световната банка като страна с висок доход в продължение на три последователни години и чиито пет най-големи раздела от нейния внос в Общността, обхванат от ОСП, представляват повече от 75 % от стойността на нейния общ внос, обхванат от ОСП, и
б)
чийто внос в Общността, обхванат от ОСП, представлява по-малко от 1 % от стойността на общия внос в Общността, обхванат от ОСП.
За установяване се използват наличните данни на 1 септември 2004 г. като средна стойност за три последователни години.
4. Комисията осъществява наблюдение на статуса на ратифицирането и ефективното прилагане на конвенциите, посочени в приложение III. Преди края на срока на прилагане на настоящия регламент и по време на обсъждане на следващия регламент Комисията представя на Съвета доклад относно статуса на ратифициране на тези конвенции, включително препоръките на органите за мониторинг.
Член 10
1. Без да се накърнява параграф 3, специалният насърчителен режим за устойчиво развитие и добро управление се предоставя, когато са спазени следните условия:
а)
страната или територията, посочена в приложение I, е отправила искане в този смисъл преди 31 октомври 2005 г., и
б)
от проверката на искането е установено, че искащата страна отговаря на условията, предвидени в член 9, параграфи 1, 2 и 3.
2. Искащата страна подава своето искане до Комисията писмено и предоставя изчерпателна информация относно ратифицирането на конвенциите, посочени в приложение III, законодателството и мерките за ефективно прилагане на разпоредбите на конвенциите и нейния ангажимент за приемане и пълно спазване на механизма за мониторинг и преглед, предвиден в съответните конвенции и свързаните с тях инструменти.
3. Тези страни, на които временно е предоставен специален насърчителен режим за устойчиво развитие и добро управление от датата на влизане в сила на този регламент, подават също така искане по параграфи 1 и 2 до 31 октомври 2005 г. Комисията оценява искането съгласно член 11.
Член 11
1. Когато Комисията получи искане, придружено с информацията по член 10, Комисията оценява искането. Проверката взема предвид фактите, установени от международните организации и агенции. Тя може да постави на искащата страна всички въпроси, които тя смята за подходящи, и може да сверява получената информация с искащата страна или с всеки друг подходящ източник.
2. Комисията взема решение в съответствие с проверката по параграф 1 и с процедурата по член 28, параграф 4, дали да предостави на искащата страна специален насърчителен режим за устойчиво развитие и добро управление от 1 януари 2006 г.
3. Комисията уведомява искащата страна за решението, взето в съответствие с параграф 2. Когато на страната е предоставен специален насърчителен режим, тя се уведомява за датата, на която решението влиза в сила. Комисията публикува до 15 декември съобщение в Официален вестник на Европейския съюз, изброяващо страните, които се ползват от специалния насърчителен режим за устойчиво развитие и добро управление.
4. Когато на искащата държава не е предоставен специален насърчителен режим, Комисията дава обяснение на основанията, ако тази страна поиска това.
5. Комисията осъществява всички отношения с искащата страна относно искането в тясно сътрудничество с комитета, като действа в съответствие с процедурата по член 28, параграф 4.
РАЗДЕЛ 3
Специален режим за най-слаборазвитите страни
Член 12
1. Без да се накърняват параграфи 2, 3 и 4, митата по Общата митническа тарифа за всички продукти от глави 1-97 от Хармонизираната система, с изключение на глава 93 от нея, с произход в страна, която съгласно приложение I се ползва със специалния режим за най-слаборазвитите страни, временно се премахват изцяло.
2. Митата по Общата митническа тарифа на продукти от тарифна позиция 1006 се намаляват с 20 % на 1 септември 2006 г., с 50 % на 1 септември 2007 г. и с 80 % 1 септември 2008 г. Те се премахват изцяло от 1 септември 2009 г.
3. Митата по Общата митническа тарифа на продукти от код по КН 0803 00 19 се намаляват годишно с 20 % от 1 януари 2002 г. Те се премахват изцяло от 1 януари 2006 г.
4. Митата по Общата митническа тарифа на продукти от тарифна позиция 1701 се намаляват с 20 % на 1 юли 2006 г., с 50 % на 1 юли 2007 г. и с 80 % на 1 юли 2008 г. Те се премахват изцяло от 1 юли 2009 г.
5. До пълното премахване на митата по Общата митническа тарифа в съответствие с параграфи 2 и 4, глобална тарифна квота при нулева ставка се открива всяка пазарна година за продукти от тарифна позиция 1006 и тарифен номер 1701 11 10 съответно, с произход в страни, които се ползват с този специален режим. Първоначалните тарифни квоти за пазарна година 2001/2002 се равняват на 2 517 тона, еквивалент на олющен ориз, за продукти от тарифна позиция 1006, и 74 185 тона, еквивалент на бяла захар, за продукти от тарифна позиция 1701 11 10. За всяка следваща пазарна година квотите се увеличават с 15 % над квотите за предходната пазарна година.
6. Комисията приема подробни правила, регулиращи откриването и управлението на квотите по параграф 5 в съответствие с процедурата по член 28, параграф 4. При откриването и управлението на тези квоти Комисията се подпомага от управителните комитети за съответните организации на общия пазар.
7. Когато страна е изключена от Организацията на обединените нации от списъка на най-слаборазвитите страни, тя се изважда от списъка на бенефициерите по този режим. Изваждането на страната от режима и установяването на преходен период с минимална продължителност от три години става с решение на Комисията в съответствие с процедурата по член 28, параграф 4.
Член 13
Член 12, параграф 4 и разпоредбите на член 12, параграф 5, отнасящи се до продукти от тарифен номер 1701 11 10, не се прилагат към продукти с произход от страни, които се ползват с преференциите по този раздел, пуснати за свободно обращение във Френските отвъдморски департаменти.
РАЗДЕЛ 4
Общи разпоредби
Член 14
1. Тарифните преференции, посочени в членове 7 и 8, се премахват по отношение на продукти с произход в страна бенефициер от раздел, когато средната стойност на вноса в Общността от тази страна на продукти, включени във въпросния раздел и обхванати от режима, с който се ползва тази страна, надвишава 15 % от стойността на вноса в Общността на същите продукти от всички страни и територии, посочени в приложение I, в продължение на три последователни години на основата на най-новите налични данни на 1 септември 2004 г. По отношение на раздели ХIа и ХIб прагът е 12,5 %.
2. Разделите, премахнати в съответствие с параграф 1, са посочени в приложение I, колона В.
3. Премахването на раздели от схемата се прилага от 1 януари 2006 г. до 31 декември 2008 г.
4. Комисията уведомява страната бенефициер за премахването на раздел.
5. Параграф 1 не се прилага към страна бенефициер по отношение на всеки раздел, който представлява повече от 50 % от стойността на целия внос в Общността, обхванат от ОСП, с произход във въпросната страна.
6. Статистическият източник за целите на този член е статистиката на COMEXT.
Член 15
1. Когато ставката на адвалорно мито за индивидуална декларация за внос, намалена в съответствие с разпоредбите на настоящата глава, е 1 % или по-малко, това мито се суспендира изцяло.
2. Когато ставката на специфично мито за индивидуална декларация за внос, намалена в съответствие с разпоредбите на настоящата глава, е 2 EUR или по-малко, това мито се суспендира изцяло.
3. При спазване на изискванията на параграфи 1 и 2, окончателната ставка на преференциалното мито, изчислено в съответствие с настоящия регламент, се закръглява надолу до първия десетичен знак.
ГЛАВА III
РАЗПОРЕДБИ ЗА ВРЕМЕННО ОТТЕГЛЯНЕ И ПРЕДПАЗНИ РАЗПОРЕДБИ
РАЗДЕЛ 1
Временно оттегляне
Член 16
1. Преференциалните разпоредби, предвидени в настоящия регламент, могат да бъдат временно оттеглени по отношение на всички или някои продукти с произход в страна бенефициер на едно от следните основания:
а)
сериозни и систематични нарушения на принципите, предвидени в конвенциите, посочени в част А от приложение III, на основата на заключение на съответните органи за мониторинг;
б)
износ на стоки, произведени с труд на затворници;
в)
сериозни недостатъци в митническия контрол при износ или транзит на наркотици (забранени вещества или прекурсори) или неспазване на международните конвенции относно прането на пари;
г)
сериозни и систематични нелоялни търговски практики, които имат негативно отражение на промишлеността на Общността, по отношение на които страната бенефициер не е предприела мерки. По отношение на тези нелоялни търговски практики, които са забранени или подлежат на санкциониране по споразуменията по линия на СТО, прилагането на настоящия член се основава на предишното определение в този смисъл от страна на компетентния орган на СТО;
д)
сериозни и систематични нарушения на целите на регионалните организации или договорености за рибарство, в които Общността е член, относно опазването и управлението на рибните ресурси.
2. Без да се накърнява параграф 1, специалният насърчителен режим по раздел 2 от глава II може временно да бъде оттеглен по отношение на всички или някои продукти, включени в този режим, с произход от страна бенефициер, по-специално ако националното законодателство вече не включва конвенциите, посочени в приложение III, които са били ратифицирани в изпълнение на изискванията на член 9, параграфи 1 и 2, или ако това законодателство не се прилага ефективно.
3. Преференциалните режими, предвидени в настоящия регламент, не се оттеглят по реда на параграф 1, буква г) по отношение на продукти, към които се прилагат антидъмпингови или изравнителни мерки съобразно Регламенти (ЕО) № 384/96 (8) или (ЕО) № 2026/97 (9), на основанията, на които са предприети тези мерки.
Член 17
1. Преференциалните режими, предвидени в настоящия регламент, могат временно да бъдат оттеглени по отношение на всички или някои продукти с произход от страна бенефициер в случай на измами, нередности или систематично неспазване или неосигуряване спазването на правилата относно произхода на стоките и процедурите, свързани с това, и неосигуряването на административното сътрудничество, необходимо за прилагането и контрола по отношение на режимите по член 1, параграф 2.
2. Административното сътрудничество по параграф 1 задължава, inter alia, страната бенефициер да:
а)
съобщава на Комисията и да актуализира информацията, необходима за прилагане на правилата, необходими за прилагането на правилата относно произхода и контрола по спазването им;
б)
съдейства на Общността чрез извършване на последваща проверка на произхода по искане на митническите власти на държавите-членки и да съобщава своевременно резултатите;
в)
съдейства на Общността, като позволи на Комисията координирано и в тясно сътрудничество да осъществява мисии на Общността в рамките на административното сътрудничество и разследване в тази страна с цел проверка на автентичността на документите или точността на съотносимата информация за предоставяне на право на ползване на режим по член 1, параграф 2;
г)
извършва или организира подходящи разследвания с цел идентифициране и предотвратяване нарушаването на правилата относно произхода;
д)
спазва или осигурява спазване на правилата относно произхода по отношение на регионалното кумулиране по смисъла на Регламент (ЕИО) № 2454/93, ако страната е облагодетелствана от тях;
е)
съдейства на Общността при проверка на поведението, когато има предположение за измама, свързана с произхода. Може да бъде предположено, че е налице измама, когато вносът на продуктите по преференциалните режими, предоставени по настоящия регламент, значително надвишава обичайните равнища на износа на страната бенефициер.
3. Комисията може временно да спре преференциалните режими, предвидени в настоящия регламент, по отношение на всички или някои продукти с произход в страна бенефициер, когато тя прецени, че са налице достатъчно доказателства, че временно оттегляне на основанията по параграфи 1 и 2 би било основателна мярка, при положение че тя преди това е:
-
уведомила комитета;
-
призовала държавите-членки да предприемат необходимите предпазни мерки за опазване финансовите интереси на Общността и/или за осигуряване спазването от страна на страната бенефициер на нейните задължения;
-
публикувала съобщение в Официален вестник на Европейския съюз, което гласи, че има основателни съмнения относно прилагането на преференциалния режим и/или относно спазването от страна на страната бенефициер на нейните задължения, което може да постави под въпрос нейното право да продължи да се ползва с привилегиите, предоставени с настоящия регламент.
Комисията уведомява засегнатата страна бенефициер относно всяко решение, взето в съответствие с този параграф, преди то да влезе в сила. Комисията също така уведомява за това комитета.
4. Всяка държава-членка може да отнесе решението, взето в съответствие с параграф 3, до Съвета в едномесечен срок. Съветът в рамките на един месец може с квалифицирано мнозинство да вземе различно решение.
5. Срокът на временно спиране не надвишава 6 месеца. При изтичане на този срок Комисията взема решение или да прекрати временното спиране след уведомяване на комитета, или да удължи срока на временно спиране в съответствие с процедурата по параграф 3.
6. Държавите-членки съобщават на Комисията цялата необходима информация, която може да обоснове временното спиране на преференциите или тяхното удължаване.
Член 18
1. Когато Комисията или държава-членка получи информация, която може да обоснове временно оттегляне, и когато Комисията или държава-членка прецени, че са налице достатъчно основания за образуване на разследване, тя уведомява комитета и отправя искане за провеждане на консултации, които следва да бъдат проведени в едномесечен срок.
2. След консултациите Комисията може в едномесечен срок и в съответствие с процедурата по член 28, параграф 5 да вземе решение за образуване на разследване.
Член 19
1. Ако Комисията вземе решение за образуване на разследване, тя публикува съобщение в Официален вестник на Европейския съюз за обявяване на разследването и уведомява въпросната страна бенефициер за това. Съобщението съдържа резюме на получената информация и указва, че цялата съотносима информация трябва да бъде изпратена на Комисията. То посочва срока, който не може да надвишава четири месеца от датата на публикуване на съобщението, в който заинтересованите страни могат да представят писмените си становища.
2. Комисията предоставя на страната бенефициер всяка възможност последната да съдейства в разследването.
3. Комисията търси всяка информация, която тя сметне за необходима, включително наличните оценки, коментари, решения, препоръки и заключения на съответните надзорни органи на ООН, МОТ и на другите компетентни международни организации. Те служат като отправна точка за разследването по отношение на това, дали временното оттегляне е обосновано от съображение по член 16, параграф 1, буква а). Комисията може да свери получената информация с икономическите оператори и въпросната страна бенефициер.
4. Комисията може да бъде подпомагана от представители на държавата-членка, на чиято територия такава проверка може да бъде потърсена, ако тази държава-членка поиска това.
5. Ако информацията, поискана от Комисията, не е представена в срока, посочен в съобщението за обявяване на разследването, или разследването е възпрепятствано значително, заключения могат да бъдат направени на основата на наличните факти.
6. Разследването следва да бъде приключено в едногодишен срок. Комисията може да удължи този срок в съответствие с процедурата по член 28, параграф 5.
Член 20
1. Комисията представя на комитета доклад относно установените факти.
2. Ако Комисията прецени, че установените факти не обосновават временно оттегляне, тя взема решение в съответствие с процедурата по член 28, параграф 5 да прекрати разследването. В този случай Комисията публикува съобщение в Официален вестник на Европейския съюз за обявяване прекратяването на разследването, в което излага основните си заключения.
3. Ако Комисията прецени, че установените факти обосновават временно оттегляне от съображение по член 16, параграф 1, буква а), тя взема решение в съответствие с процедурата по член 28, параграф 5 да наблюдава и оценява ситуацията в страната бенефициер за срок шест месеца. Комисията уведомява въпросната страна бенефициер и публикува съобщение в Официален вестник на Европейския съюз за обявяване, че тя възнамерява да внесе предложение в Съвета за временно оттегляне, освен ако преди изтичането на срока страната бенефициер не поеме ангажимент да предприеме необходимите мерки за съобразяване, в рамките на разумен срок, с конвенциите, посочени в част А от приложение III.
4. Ако Комисията прецени, че временното оттегляне е необходимо, тя внася съответно предложение в Съвета, който взема решение в едномесечен срок с квалифицирано мнозинство. В случаите по параграф 3 Комисията внася своето предложение в края на срока, посочен в споменатия параграф.
5. Ако Съветът вземе решение за временно оттегляне, такова решение влиза в сила шест месеца след вземането на решението, освен ако преди това не бъде преценено, че основанията за него вече не са в сила.
РАЗДЕЛ 2
Предпазна клауза
Член 21
1. Когато продукт с произход в страна бенефициер се внася при условия, които причиняват или заплашват да причинят сериозни затруднения на производител на Общността на подобни или пряко конкурентни продукти, нормалните мита по Общата митническа тарифа могат да бъдат въведени отново по всяко време по искане на държавата-членка или по инициатива на Комисията.
2. Комисията взема формално решение да образува разследване в разумен срок. Ако Комисията вземе решение да образува разследване, тя публикува съобщение в Официален вестник на Европейския съюз за обявяване на разследването. Съобщението съдържа резюме на получената информация и указва, че цялата релевантна информация трябва да бъде изпратена на Комисията. То посочва срока, който не може да надвишава четири месеца от датата на публикуване на съобщението, в който заинтересованите страни могат да представят писмените си становища.
3. Комисията търси всяка информация, която тя сметне за необходима, и може да свери получената информация с икономическите оператори и въпросната страна бенефициер. Тя може да бъде подпомагана от представители на държавата-членка, на чиято територия такава проверка може да бъде потърсена, ако тази държава-членка поиска това.
4. При проверката дали са налице сериозни затруднения, Комисията взема предвид, inter alia, следните фактори относно производителите на Общността, ако информацията е налична:
-
пазарен дял,
-
производство,
-
запаси,
-
производствена мощност,
-
несъстоятелност,
-
рентабилност,
-
използване на мощностите,
-
заетост,
-
внос,
-
цени.
5. Разследването следва да бъде приключено в шестмесечен срок от датата на публикуване на съобщението по параграф 2. Комисията може, в случай на изключителни обстоятелства и след съгласуване с комитета, да удължи този срок в съответствие с процедурата по член 28, параграф 5.
6. Комисията взема решение в едномесечен срок в съответствие с процедурата по член 28, параграф 5. Такова решение влиза в сила 1 месец след датата на публикуването му.
7. Ако изключителни обстоятелства, налагащи незабавни мерки, доведат до невъзможност за провеждане на разследването, Комисията може след уведомяване на комитета да предприеме всяка превантивна мярка, която е строго необходима.
8. Ако вносът на продукти от раздел ХIб, посочен в член 14, параграф 1, с произход в страна бенефициер:
а)
се увеличи най-малко с 20 % по обем в сравнение с предходната календарна година, или
б)
превиши 12,5 % от стойността на вноса в Общността на продукти от раздел ХIб от всички страни и територии, посочени в приложение I в продължение на всеки период от дванадесет месеца,
Комисията на 1 януари от всяка година през периода на прилагане на настоящия регламент, по своя инициатива или по искане на държава-членка и след уведомяване на комитета, премахва преференциите по членове 7 и 8 по отношение на продукти от раздел ХIб. Тази разпоредба не се прилага по отношение на държави, които се ползват от специалния режим за най-слаборазвити страни, и към страни, чийто дял на вноса в Общността, определен в член 14, параграф 1, не надвишава 8 %. Комисията уведомява страната бенефициер за премахването на преференциите. Премахването на преференциите влиза в сила два месеца след публикуването на решението на Комисията в този смисъл в Официален вестник на Европейския съюз.
Член 22
Ако вносът на продукти, посочени в приложение I към Договора, причини или заплашва да причини сериозно смущение в пазарите на Общността, по-специално в един или повече от най-отдалечените региони или в регулаторните механизми на тези пазари, Комисията може, по искане на държава-членка или по собствена инициатива, временно да спре преференциалните режими по отношение на въпросните продукти след съгласуване с управителния комитет за съответната обща организация на пазара.
Член 23
1. Комисията уведомява колкото се може по-рано въпросната страна бенефициер за всяко решение, взето в съответствие с член 21 или 22, преди влизането му в сила. Комисията уведомява също така Съвета и държавите-членки за това.
2. Всяка държава-членка може в едномесечен срок да отнесе решението, взето в съответствие с член 21 или 22, до Съвета. Съветът може с квалифицирано мнозинство да приеме различно решение в едномесечен срок.
РАЗДЕЛ 3
Мерки за надзор в земеделския сектор
Член 24
Към продуктите от глави 1-24 с произход в страни бенефициери може да се приложи специален надзорен механизъм с цел избягване смущения в пазара на Общността. Комисията, по собствена инициатива или по искане на държава-членка, взема решение относно продуктите, към които се прилага този списък за наздор.
Всички срокове, посочени в член 21, които надвишават 2 месеца, се намаляват на 2 месеца в следните случаи:
-
когато страната бенефициер не спазва правилата за произход или не осигурява административното сътрудничество, изисквано от член 17, или
-
когато вносът на продукти от глави 1-24 по преференциалните режими, предоставени по настоящия регламент, значително надвишат обичайните нива на износ от страната бенефициер.
РАЗДЕЛ 4
Обща разпоредба
Член 25
Настоящата глава по никакъв начин не засяга прилагането на предпазните клаузи, приети като част от Общата селскостопанска политика по член 37 от Договора или като част от Общата търговска политика по член 133 от Договора, или на всяка друга предпазна клауза, която може да бъде приложена.
ГЛАВА IV
ПРОЦЕДУРНИ РАЗПОРЕДБИ
Член 26
Комисията в съответствие с процедурата по член 28, параграф 5 приема изменения на приложенията към настоящия регламент, които са станали необходими:
а)
вследствие на изменения на Комбинираната номенклатура;
б)
вследствие на изменения в международния статус или класифицирането на страните или териториите;
в)
вследствие на прилагане на член 3, параграф 2;
г)
поради това, че страната е достигнала праговете, посочени в член 3, параграф 1;
д)
за установяване на окончателния списък на страните бенефициери най-късно до 15 декември 2005 г. в съответствие с член 11.
Член 27
1. В рамките на шест седмици в края на всяко тримесечие държавите-членки изпращат на Статистическата служба на Европейските общности своите статистически данни за продуктите, поставени под митническата процедура за свободно обращение през съответното тримесечие по тарифните преференции, предвидени в настоящия регламент. Тези данни, съпроводени с позоваване на кодовете по Комбинираната номенклатура и, когато това е приложимо, кодовете по TARIC, съдържат, разбити по страна на произход, стойностите, количествата и всички допълнителни единици, изисквани в съответствие с определенията в Регламент (ЕО) № 1172/95 на Съвета (10) и Регламент (ЕО) № 1917/2000 на Комисията (11).
2. В съответствие с член 308г от Регламент (ЕИО) № 2454/93 държавите-членки предоставят на Комисията, по нейно искане, подробности относно количествата на продукти, допуснати за свободно обращение по тарифните преференции, предвидени в настоящия регламент, през предходните месеци. Тези данни съдържат продуктите, посочени в параграф 3.
3. Комисията в тясно сътрудничество с държавите-членки наблюдава вноса на продукти с кодове по КН 0803 00 19, от тарифни позиции 0603, 1006, 1701, 1704 и 6403, и с кодове по КН 1604 14, 1604 19 31, 1604 19 39, 1604 20 70, 2002 90 и 2103 20 с цел определяне изпълнението на условията по членове 21 и 22.
Член 28
1. При прилагане на настоящия регламент Комисията се подпомага от Комитет по общите преференции (наричан оттук нататък „комитета“).
2. Комитетът може да проучва всеки въпрос, свързан с прилагането на настоящия регламент, повдигнат от Комисията или по искане на държава-членка.
3. Комитетът проучва действието на схемата на основата на доклад на Комисията, обхващащ периода след 1 януари 2006 г. Този доклад обхваща всички преференциални режими по член 1, параграф 2 и се представя при обсъждането на следващия регламент.
4. При позоваване на този параграф се прилагат членове 5 и 7 от Решение 1999/468/ЕО.
Срокът, посочен в член 5, параграф 6 от Решение 1999/468/ЕО, се определя на 3 месеца.
5. При позоваване на този параграф се прилагат членове 3 и 7 от Решение 1999/468/ЕО.
6. Комитетът приема свой процедурен правилник.
ГЛАВА V
ПРЕХОДНИ И ЗАКЛЮЧИТЕЛНИ РАЗПОРЕДБИ
Член 29
Регламент (ЕО) № 552/97 (12) на Съвета, който се позовава на Регламенти (ЕО) № 3281/94 (13) и (ЕО) № 1256/96 (14) на Съвета, се считат за позоваващ се на съответните разпоредби от настоящия регламент. Регламенти (ЕО) № 1381/2002 (15) и (ЕО) № 1401/2002 на Комисията (16), които се позовават на Регламент (ЕО) № 2501/2001, се считат за позоваващи се на съответните разпоредби от настоящия регламент.
Член 30
1. Специалният насърчителен режим за устойчиво развитие и добро управление от глава II, раздел 2 от настоящия регламент, както и разпоредбите, прилагани във връзка с този режим, влизат в сила на 1 юли 2005 г. Този режим отменя, считано от влизането си в сила, специалния режим за борба с производството и трафика на наркотици от дял IV от Регламент (ЕО) № 2501/2001 и разпоредбите на Регламент (ЕО) № 2501/2001, прилагани във връзка с този режим. Другите разпоредби на настоящия регламент влизат в сила на 1 януари 2006 г. и отменят, считано от тази дата, разпоредбите на Регламент (ЕО) № 2501/2001, които са все още в сила.
2. Настоящият регламент се прилага до 31 декември 2008 г. Независимо от това тази дата не се прилага по отношение на специалния режим за най-слаборазвитите страни, нито към друга разпоредба от настоящия регламент, доколкото тя се прилага във връзка с този режим.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 27 юни 2005 година.